32007D0031
L 008/61
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
за определяне на преходни мерки по отношение на изпращането от България до други държави-членки на някои продукти от секторите на месото и млякото, обхванати от Регламент (EО) № 853/2004 на Европейския парламент и на Съвета
(нотифицирано под номер C(2006) 7029)
(текст от значение за ЕИП)
(2007/31/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта за присъединяване на България и Румъния, и по-специално член 42 от него,
като взе предвид Директива 89/662/EИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като има предвид, че:
(1)
Регламент (ЕО) № 852/2004 на Европейския парламент и на Съвета от 29 април 2004 г. относно хигиена на храните (2) определя общи правила за бизнес операторите с храни относно хигиена на хранителните вещества, на база принципите на анализ на риска и критичните контролни точки. Той предвижда бизнес операторите с храни да бъдат в съответствие със структурните изисквания, базирани на тези принципи. Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (3) допълва правилата, определени в Регламент (EО) № 852/2004. Правилата, определени в Регламент (EО) № 853/2004, включват специфични изисквания за предприятията за преработка на месо и мляко.
(2)
Според резултатите от мисията на Службата по храните и ветеринарните въпроси (FVO), проведена в България от 27 ноември 2006 г. до 1 декември 2006 г. за определени преработвателни предприятия в месния и млечния сектор, които не са в съответствие с разпоредбите на регламенти (EО) № 852/2004 и (EО) № 853/2004.
(3)
Нещо повече, настоящата система за проследяемост в България не е достатъчна да покрие нуждите на ситуацията в България при условия, когато месо идващо от трети страни и месо добито в България преди 1 януари 2007 г., и сурово мляко в България, което не отговаря на изискванията на тези регламенти, са на територията на България.
(4)
Вземайки предвид настоящата ситуация в България е уместно да се обезпечат преходни мерки по отношение на определени продукти от секторите на млякото и месото.
(5)
По време на преходния период ситуацията във всички преработвателни предприятия в секторите на месото и млякото трябва да бъде оценена с оглед на осигуряване завършването на процеса на преструктуриране на определени предприятия, за да бъдат в съответствие с изискванията на Общността. Също така системата на проследяемост трябва да бъде подобрена, за да отговори на стандартите на Общността.
(6)
По време на преходния период е необходимо да се обезпечи забрана на изпращането на определени продукти от секторите на месото и млякото от България до други държави-членки. Уместно е, обаче, да се осигури дерогация за определени преработвателни предприятия, оторизирани според законодателството на Общността да изнасят тези продукти в Общността преди 1 януари 2007 г., имайки предвид наличните гаранции за тези предприятия.
(7)
Преходният период, предвиден в настоящото решение, следва да бъде ограничен до една година. Ситуацията в секторите на месото и млякото в България ще бъде разгледана преди края на този период, в частност с оглед на резултатите от новите инспекции на Службата по храните и ветеринарните въпроси (FVO), които ще се проведат през месец януари 2007 г.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Настоящото решение се прилага за продуктите от секторите на месото и млякото, обхванати от следните раздели от приложение III към Регламент (ЕО) № 853/2004:
a)
раздел I (месо от домашни еднокопитни животни);
б)
раздел II (месо от домашни птици и лагоморфни);
в)
раздел III (месо от дивеч, отглеждан във ферми);
г)
раздел IV (месо от див дивеч);
д)
раздел V (мляно месо, месни заготовки и механично отделено месо);
е)
раздел VI (месни продукти); и
ж)
раздел IX (сурово мляко и млечни продукти).
Член 2
1. Продуктите по член 1 („продуктите“) не се изпращат от България до други държави-членки.
2. Държавите-членки осигуряват, в съответствие с Директива 89/662/EИО на Съвета, и по-специално член 3 от нея, че продуктите няма да се търгуват между държавите-членки.
Член 3
Чрез дерогация от член 2, параграф 1 държавите-членки разрешават търговията с продукти, които са получени в преработвателно предприятие, включено в списъка в приложението, при условие че продуктите:
a)
носят здравната маркировка на Общността или идентификационна маркировка, както е посочено в букви a) и б) от член 5, параграф 1 от Регламент (ЕО) № 853/2004, за въпросните преработвателни предприятия;
б)
са придружени от документ, както е посочено в член 14 от Регламент (EО) № 854/2004 на Европейския парламент и на Съвета (4), в който компетентният орган на България удостоверява следното:
„Продукти в съответствие с Решение 2007/31/EО на Комисията“.
Член 4
Настоящото решение се прилага от датата на влизане в сила на Акта за присъединяване на България и Румъния и при условие че последният влезе в сила.
То се прилага до 31 декември 2007 г.
Настоящето решение ще бъде преразгледано преди тази дата, и по-специално с оглед на резултатите от новите инспекции, проведени от FVO през месец януари 2007 г.
Член 5
Адресати на настоящото решение са държавите-членки.
Съставено в Брюксел на 22 декември 2006 година.